Ndai ga baw hte seng nna, Jinghpaw Wunpawng shani yawng sung sung myit ging sai. Gap hkat jahkring ai nga yang, grai simsa ngwi pyaw wa na zawn nga ai rai tim, anhte Wunpawng sha ni a matu grau grau hkrat sum wa ai lam she byin wa nga ai. Alang hte alang simsa lam bawng ban ai ten hta, Myen gaw n gun kaba hte htu anin wa ai hpe mu nga ai. Grau ahkyak ai shara de madu la wa ai. Akyak ai shara kaw lung tsap nna, grau grau htim gasat wa ai. Simsa lam bawng shagu grau kaba ai hpyen n gun, grau kaba ai laknak, n bungli, shing ja bawm hte dip gamyet gasat wa ai hpang jahtum February (4) ya shani bawngban ai simsa lam a majaw, Laiza hpe shing grup nna, Myen dap ni hpe shara jahkrak da ya ai zawn rai mat nna, Laiza Ginjaw Rung hpe Myen a lata lahpan kaw bang kau ya ai zawn she rai mat sai.
Bai, Uru Seng Maw Dap Ba (2), Dap Dung (6) ni a up hkang ai ginra na seng htu seng shap mai ai ginra ni yawng, Myen ni a lata de htawt bang kau ya mat wa sai majaw, galaw lu galaw sha nga ai mung masha ji n ban ni grai myit n pyaw mat ai, grai myit daw ai mung masha ni mung nga ma ai. Mung masha ni gaw Shanglawt ni a matu, Mungdan lu na matu n sim nsa akyu hpyi nga ai rai tim, Ginjaw Salang ni gap na ahkang n jaw ai majaw, Dung (6) hpyen hpung ni, Myen ni hpe padang dip la na malai, shada ahpum shakram hkat nna, Dung (6) ginra hpe ap kau manu ai. Uru seng maw ginra yawng Myen hpe ap ya kau masai. Mung masha n kau mi myit daw nna akyu gara hku matut hpyi na pyi n chye mat ai ni nga ma sai. Kaja wa hpyen hpe hpyen hku mu nna, gap gasat na ahkang lu ai rai yang, n dai zawn dap ginra ni myen hpe shayaw kau na lam nnga ai. Dap (6) ni a share shagan ai magrau grang ai hpe mung shawa yawng mung chye ai. Kam ai re.
February zahapwng a hpang, Putao, Sumpra Bum lam, Sam Mung lam, Danai Hugawng lam, Pang Wa lam, Laiza makau grup yin de mung Myen ni gaw n gun kaba jat da lu masai. Anhte a shanglawt ni gaw myen salang ni a ga madat nna, nga ai shara kaw na n mai shamu ai. Padang dip la na shara kaw pyi n mai gap ai majaw, shalai kau ra ai. Anhte a Shanglawt ni a matu hpa baw amyat lu la saga ai i? Bawngban shagu Myen ni a matu gaw amyat, myu sha ni a matu gaw a sum hkrai rai na malai, n bawngban yang pyi grau kaja na n hten. Rai yang, simsa lam nra yang mung Myen gaw Jinghpaw ni simsa lam hpe n ra ai ni rai ma ai nga na mung masa amyat htuk mungkan de n dau na ni rai ma ai. Dai majaw mung masa bawngban na gaw galoi mung ra ga ai ngu nna, shapoi n htawm anhte Jinghpaw hte sha n re, myu bawsang ni yawng lawm ai, UNFC hku she bawng sa wa na hpe ra sharawng ga ai ngu nna, shalai dat ra ai. UNFC gaw myu baw sang ni, myit langai, yaw shada ai lam langai, ahkaw ahkang langai sha byin wa lu na matu, ningpawt re majaw, Myen ni grai hkrit ai re. Anhte bawsang ni yawng n dai UNFC hpe grai ngang kang hkra gaw gap ra ai. N dai UNFC a majaw, lani mi myen mung gaw jet ai munghpawm byin tai wa mai ai re majaw, Myen a ladat gaw, n dai UNFC hpe lu hkra jahten mayu na mara ai. N gup hte she simsa lam ra ai zawn, myit hkrum ai zawn nga tim, UNFC hpe ayai aya, dum bru, dum bra, rai hkra galaw kau mayu nga ai hpe anhte tau nna chye da ra ai.
Dai majaw gaw, Myen ni shara kaja de n-gun kaba jat da mai ai gap hkat n jahkring ai sha, anhte shara kaw kadai hpe mung n yen ai da hpran tsap nga let, simsa lam bawngban na matu, UNFC hku nna hkrai bawngban sa wa yang gaw anhte myu sha ni a matu, grai htap htuk kaja na re ngu ngai langai a ningmu hpe shapraw dan nngai. Myen mung shanglawt lu ai hpang kaw na dai ni du hkra a mahkrum madup hpe yu jang Myen tsun ai hpe galoi mung n mai kam ai. N-gup kaw na simsa lam tsun tim, Jinghpaw myu sha ni hte simsa lam hpe lai sai ten, ya ten hte htawm hpang galoi mung n ra ai ni re. Shamyit kau na chyu she ra nga ai ni re majaw, UNFC n gun grai kaba wa nna kaning nan n di lu ai shani she, myu bawsang ni hte jet ai simsa lam la mayu wa na ma ai.
Laiwa sai ten lut daw a shinggan kaw naw re ten hta, “n tara ai lam yawng hpe gum lau kau mu” nga Democracy rap ra ai tara hpe n ten kaw noi da ai majaw, mungkan shara shagu na Hpa jan Mau, nya Jan Mau lu ai shagrau kum hpa law law hte Democcracy Mu Nu Jan mau hpe gup la lu ai, Ma Kaw jan hpe mung Myen re majaw nmai kam sai. “Ntara ai lam ma hkra hpe gum lang kau mu” nga tsun lai wa sai rai tim, dai gaw shi tara shang atsu ya masha rai n rai yang tsun ai she re. Bai shi a myen myu masha ni a matu tsun ai she re majaw Democracy mu nu mying me she lu tim hkum kam. Anhte a matu n lawm ai. Anhte Wunpawng sha ni hku nna, shi hpe ya mung, htawm hpang de mung hkum myit mada. Shi tsun ai ga nga ai. “Atsu ya hpe shingdu dat nna, Jinghpaw ni a maga tsap na gaw n tsun ya lu ai. Ngai la ma Jinghpaw ni maga tsap nna tsun ya yang Hpyen atsuya ra na i?” da. Ndai ga hpe na ai hte shi hpa baw re, kaning re masha re ngu ai hpe anhte chye la ging sai. Democracy mu nu langai gaw, dai ni ra nna, waw ra ni n ra nna ngu tsang ai majaw, nkam tsap ya ai. N kam tsun ya ai” ngu na lam nnga ai. Kadai gaw kadai hpe n tara ai hku dang sha dip sha nga ai, roi sha nga ai hpe yu nna, n tara dang sha hkrum, dip sha hkrum nga ai wa maga de tsap nna, rap ra ai lam, tara ai lam maga hku tsap nna, tara rap ra ai hku makawp maga tsap ya na matu sha ra ai. Dip sha hkrum nga ai, n tara ai hpe chye nga ninglen, maga mi de na n ju n dawng na tsang ai majaw n tsap ya lu ai ngu ai gaw, Democracy mu nu langai a myit masin n re. Jinghpaw Wunpawng sha ni n tara sat nat hkrum sha nga ai mu nga ninglen, hpyen atsu ya shangun yang she, Shanglawt ni kaw na hpyi shawn wa yang she shang garum na ngu ai gaw, masha shagu mai galaw ai lam sha re.
Ndai ni hpe maram yu ai shaloi gaw, Ma kaw jan gaw, anhte hte jinghku ndaw ai, kahpu kanau mung n daw ai, anhte matu kachyi mi mung myit ai wa nre. Kawa a ga sadi majaw, prat tup tsin yam hkrum sha nga ai ni hpe dang lu ai maga hku nna, garum la na ngu n myit ai. Dai majaw Wunpawng sai jet ai wa Ma kaw jan hpe kachyi mi mung hkum myit mada. 2015 ning ra lata poi hta Gumsan magam byin n hten nga myit mada nga ma ai. Gum san magam byin tim Wunpawng sha ni matu gaw kaga mi n shai na re. Gumsan magam mung nmai byin sai. Hpa majaw, Wunpawng sha ni a Me tset kawp n lu mai sai. Wunpawng sha ni myit hkrum let Karai Kasang jaw ai atsam hte matut nna gasat sa wa jang, anhte a awng padang Yehowa Karai Kasang gaw awng dawm jaw na re.
Myu hpe tsaw ra let,
Agu Namti
Agu Namti
By JPKS
kac_Latn kac_Latn kac_Latn kac_Latn kac_Latn kac_Latn kac_Latn twi_Latn twi_Latn ces_Latn